Illum qed niċċelebraw Jum il-Ħaddiem; festa li għandha sinifikat speċjali għall-Partit Laburista. F'din il-festa l-Partit Laburista tal-lum jista' jħares lejn il-ħidma ta' gvernijiet Laburisti tal-passat u jħossu kburi b'dak li wettqu, b'mod speċjali b'risq il-ħaddiem. Illum hija normali li l-ġimgħa tax-xogħol tkun mifruxa fuq 40 siegħa, li l-festi u l-frank ikunu mħallsa, li t-taxxa titħallas skont il-qligħ, u li jkun hemm paga minima nazzjonali. Iżda ftit għexieren ta' snin ilu s-sitwazzjoni kienet għalkollox differenti. L-anzjani tagħna jiftakru żmien meta kienu jmorru għal xogħol minn sbieħ il-jum sa nżul ix-xemx, iżda xorta jitħallsu bil-laqx tant li bilkemm kien ikollhom biex jitimgħu lil uliedhom. Jiftakru dak iż-żmien meta 'l-imgħallem' kien iħallashom meta jfettillu, kif ukoll il-biża' kbira li jimirdu u ma jkunux jistgħu jmorru għax-xogħol, għax sick leave ma kienx jeżisti. Jiftakru wkoll iż-żmien meta kienu jmorru għax-xogħol u jerġgħu jintbagħtu d-dar b'idhom f'idhom, għax dakinhar inzerta ma kienx hemm xogħol għalihom. Il-kisbiet kbar li għamel il-ħaddiem f'pajjiżna għandna nibqgħu niftakruhom u nfakkruhom lil uliedna, għax dawn huma parti mill-istorja kollettiva tagħna. Madankollu, din il-festa għandha tagħmilna wkoll kburin meta nħarsu lejn il-preżent, u lejn kif il-Gvern Laburista tal-aħħar tliet snin żamm il-wegħda li joħloq ix-xogħol għal kulħadd. Dan il-Gvern mhux biss ħoloq ix-xogħol, tant li pajjiżna qed jesperjenza l-inqas rati ta' qgħad fl-istorja riċenti, iżda wkoll iffaċilita t-triq lil dawk li kienu qed isibuha diffiċli biex joħorġu jaħdmu. Is-servizz tal-ħarsientat-tfal b'xejn għamilha faċli għall-ġenituri bit-tfal żgħar biex ikunu jistgħu jaħdmu t-tnejn li huma full-time, permezz tal-in-work benefit persuni li kienu ilhom snin fuq ir-reġistru tax-xogħol ingħataw motivazzjoni biex jaħdmu, filwaqt li diversi miżuri b'risq il-persuni b'diżabbiltà qegħdin jiftħu wkoll it-triq tax-xogħol għal din is-sezzjoni vulnerabbli tas-soċjetà. X'inhu x-xogħol? Forsi għal xi wħud li jgħixu biss ġurnata b'ġurnata x-xogħol huwa biss mezz kif jaqilgħu l-flus għall-għajxien tagħhom. Għal oħrajn ix-xogħol huwa mezz kif jibnu lilhom infushom u jitgħallmu affarijiet ġodda. Hi x'inhi r-raġuni għalfejn wieħed jaħdem, fl-aħħar mill-aħħar ix-xogħol jibqa' l-iktar fattur li jagħti indipendenza u dinjità lill-bniedem. Bix-xogħol kull individwu jaf li għandu rwol fis-soċjetà, u li ta' madwaru għandhom bżonn il-ħidma tiegħu. Huwa għal dawn ir-raġunijiet li llum qed niċċelebraw il-festa tal-ħaddiem. U hawn ma nistax nonqos milli nirrimarka dwar il-fatt li din tal-lum hija proprju ċelebrazzjoni. Filwaqt li l-Partit Laburista huwa pożittiv u se jgħaqqad in-nies fil-Belt biex jiċċelebraw ix-xogħol, il-Partit Nazzjonalista, fin-negattività tiegħu, ipprova jgħaqqad in-nies biex jipprotestaw kontra gvern li qed jaħdem qatigħ għall-ġid tal-poplu kollu. Din hija d-differenza bejn iż-żewġ partiti, u l-fatt li ninsabu fuq in-naħa tal-pożittività hija raġuni oħra għalfejn illum qegħdin niċċelebraw.